Iti pannakiuman ti Web In-Action idi Agosto 31, 2012, imbatad ni MENRO-Designate Edgar S. Balangatan a saan laeng nga iti panagipadawatan ti seedlings ti akem ti Municipal Plant and Nursery no di pay ket agpatubo kadagiti bukel ti kayo, mangasikaso ti seedlings, agited ti pagsugot, ken mangmonitor no naimula met laeng ken nataraken dagiti naited kadagiti nagkiddaw/nagala ti seedlings.
Innayonna a daytoy Butsina ti nalaka ken mayadu a patanoren ita a maimula a maited kadagiti umili. Malaksid ta nalaing nga agtengngel ti dam-eg ken linabag ti daga, pakairanudan pay ti agraraay a naganus no agbunga ken maaramid a naisangayan a saramsam a pagkakitaan ken mailako kadagiti sinukaan stand iti igid ti National Highway iti Poblasion.
Ti Municipal Plant and Nursery ket agtultuloy pay a ditoy a maasikaso dagiti pang-orchard a seedlings (fruit bearing trees) a pangsuportar ti kasapulan dagiti mangipakpakat ti Re-Greening Program kadagiti amin a mabalin a pagmulaan a bakante a daga ken lote iti masakupan ti Munisipalidad.
Imatmatonan ni Mr. Robert S. Savella, AT-DA LGU ti agtultuloy a pannakamantener ti Municipal Nursery a tartarabayen ni MENRO Edgar S. Balangatan ken naisaad iti lote ti Munisipio iti Brgy. Baclig, Cabugao, Ilocos Sur. # (Web In-Action)
ilo_Latn ilo_Latn ilo_Latn ilo_Latn